
Text rozhodnutia
Súd: Krajský súd Banská Bystrica Spisová značka: 20Sd/124/2013 Identifikačné číslo súdneho spisu: 6013201460 Dátum vydania rozhodnutia: 12. 03. 2014 Meno a priezvisko sudcu, VSÚ: JUDr. Eva Valenčíková ECLI: ECLI:SK:KSBB:2014:6013201460.2 ROZSUDOK V MENE SLOVENSKEJ REPUBLIKY Krajský súd v Banskej Bystrici samosudkyňou JUDr. Evou Valenčíkovou v právnej veci navrhovateľa: J. A., nar. XX. B. XXXX, bytom A. E. XXX/XX, XXX XX Y. proti odporkyni: Sociálna poisťovňa, ústredie, Ul. 29. augusta 8, 813 63 Bratislava o preskúmanie rozhodnutia o zamietnutí žiadosti o zvýšenie sumy invalidného dôchodku takto r o z h o d o l : Súd rozhodnutie odporkyne č. XXX XXX XXXX X zo dňa 17. mája 2013 potvrdzuje. Navrhovateľovi právo na náhradu trov konania nepriznáva. o d ô v o d n e n i e : Navrhovateľ včas podaným opravným prostriedkom napadol rozhodnutie odporkyne č. XXX XXX XXXX X zo dňa 17. mája 2013, ktorým podľa § 263 ods. 1 zák. č. 461/2003 Z.z. o sociálnom poistení v znení zák. č. 310/2006 Z.z. a podľa § 29 ods. 1 zák. č. 100/1988 Zb. o sociálnom zabezpečení v znení neskorších predpisov, zamietla žiadosť navrhovateľa o zvýšenie sumy invalidného dôchodku a rozhodla, že priznáva od 4. apríla 2013 navrhovateľovi invalidný dôchodok v sume 163,60 Eur mesačne. Od 24. júna 2013 zaniká nárok navrhovateľa na doteraz vyplácaný invalidný dôchodok v sume 162,70 Eur mesačne. Navrhovateľ v opravnom prostriedku uviedol, že nesúhlasí s rozhodnutím a žiada o znovuprehodnotenie jeho zdravotného stavu, ktorý sa od posledného prejednania zhoršil. Súd prejednal vec na pojednávaní dňa 12. marca 2014 za účasti účastníkov konania. Navrhovateľ trval na podanom opravnom prostriedku a navrhol, aby súd rozhodol podľa svojej úvahy. Odporkyňa navrhla napadnuté rozhodnutie ako vecne správne potvrdiť. Súd preskúmal opravným prostriedkom navrhovateľa napadnuté rozhodnutie odporkyne podľa § 250l ods. 1, 2 O.s.p. Vykonal dokazovanie oboznámením sa s listinnými dôkazmi, výsluchom účastníkov, lekárskou dokumentáciou navrhovateľa a zistil tento skutkový stav: Navrhovateľ žiadosťou zo dňa 2. apríla 2013 požiadal odporkyňu o zvýšenie sumy invalidného dôchodku. Z hľadiska kritérií určených pre invaliditu zákonom posudzoval zdravotný stav navrhovateľa 4. apríla 2013 posudkový lekár Sociálnej poisťovne, pobočky Zvolen, ktorý z predloženej lekárskej dokumentácie určil za rozhodujúce zdravotné postihnutie choroby podporného a pohybového aparátu, dorzopatiu a deformujúcu dorzopatiu a spondylopatiu, stavy po operácii chrbtice a medzistavcových platničiek, často recidivujúce prejavy nervového a svalového dráždenia a podľa kapitoly XV, oddiel E, položka 4, písmena b/ prílohy č. 4 k zákonu stanovil 45 % mieru poklesu schopnosti vykonávať zárobkovú činnosť. Za iné zdravotné postihnutie - choroby podporného a pohybového aparátu - postihnutie končatín, stav po zlomenine tíbie, zhojená so skrátením v nesprávnom uhlovom postavení a s porušenou funkciou končatiny - navýšil o 10 % na 55 %. Posudkový lekár zotrval na svojom posudkovom závere, že u navrhovateľa po komplexnom posúdení zdravotného stavu je pracovný potenciál naďalej znížený na úroveň čiastočnej invalidity aj po podaní opravného prostriedku, preto i pre účely súdneho konania posudzoval zdravotný stav navrhovateľa dňa 6. septembra 2013 posudkový lekár Sociálnej poisťovne, ústredie Bratislava, vysunuté pracovisko v Banskej Bystrici. Posudkový lekár potvrdil rozhodujúce zdravotné postihnutie, určenú mieru poklesu zárobkovej činnosti 45 % a za ostatné ochorenie navýšenie o 10 % na výslednú mieru poklesu zárobkovej činnosti 55 % s odôvodnením, že u navrhovateľa nie je preukázané podstatné zhoršenie zdravotného stavu. Z posudku vyplýva, že v popredí naďalej zostávajú bolesti chrbtice po úraze krčnej chrbtice v roku 2004, ktorá bola riešená operačne. CT krčnej a driekovej chrbtice preukázali degeneratívne zmeny bez útlaku okolia či zúženia miechového kanála. Klinické nálezy sú v korelácii s týmito morfologickými zmenami, bez prejavov myelopatie, s poruchou dynamiky v tejto oblasti, ako aj v driekovej, kde viazne úplný predklon, ale bez svalovej asymetrie, či trvalého koreňového dráždenia. Vredovú chorobu dvanástorníka posudkový lekár považuje za relatívne kompenzovanú (závisí tiež od životosprávy). Následky úrazov horných končatín sa neprejavujú poruchou úchopovej schopnosti, skrátenie pravej dolnej končatiny je korigovateľné podpätenkou, funkčne táto končatina je v norme. Posudkový lekár zotrval na svojom posudkovom závere aj po podaní opravného prostriedku navrhovateľa, preto i pre účely súdneho konania posudzoval zdravotný stav navrhovateľa posudkový lekár Sociálnej poisťovne, ústredie, vysunuté pracovisko v Banskej Bystrici dňa 6. septembra 2013, kedy potvrdil rozhodujúce zdravotné postihnutie, určenú mieru poklesu zárobkovej činnosti 45 % a za ostatné ochorenie navýšenie o 10 %. Z posudku vyplýva, že navrhovateľ utrpel množstvo úrazov. Od roku 2002 pretrváva u neho čiastočná invalidita pre komplex zdravotných ťažkostí, v popredí sú však bolesti chrbtice so zvýraznením po úraze krčnej chrbtice v roku 2004, ktorá bola riešená operačne. Vykonané CT krčnej a driekovej chrbtice preukázali degeneratívne zmeny bez útlaku okolia či zúženia miechového kanála. Klinické nálezy sú v korelácii s týmito morfologickými zmenami bez prejavov krčnej myelopatie a poruchou dynamiky v tejto oblasti, ako aj v driekovej, kde viazne úplný predklon, ale bez svalovej asymetrie, či trvalého koreňového dráždenia. V percentuálnom zvýšení zohľadňuje pridružené ochorenia, vredová choroba dvanástorníka je aktuálne relatívne kompenzovaná, závisí tiež od životosprávy. Následky úrazov horných končatín sa neprejavujú poruchou úchopovej schopnosti, skrátenie pravej dolnej končatiny je korigovateľné podpätenkou, funkčne táto končatina je v norme. Nie je preukázané podstatné zhoršenie zdravotného stavu. Pretože navrhovateľ predložil v súdnom konaní ďalšie odborné vyšetrenia, súd požiadal o doplnenie posudku a posudkový lekár dňa 20. januára 2014 zotrval na predchádzajúcom posudkovom závere. Tento odôvodnil tým, že klinické funkčné nálezy nepreukazujú zhoršenie funkcie v porovnaní s predchádzajúcimi vyšetreniami (neurologický nález je bez podstatných zmien v porovnaní s nálezom zo dňa 20. marca 2013). Uvedenému stavu zodpovedá stanovené percento na hornej možnej hranici pre opakujúce sa prejavy nervového svalového dráždenia s podstatným obmedzením celkovej výkonnosti organizmu. Zostávajúci pracovný potenciál pri takomto funkčnom náleze naďalej zodpovedá čiastočnej invalidite. Navrhovateľ s takýmto posúdením zdravotného stavu nesúhlasil. Na pojednávaní uviedol, že sa stále cíti horšie. Jeho zdravotný stav je nevyhovujúci, má stále väčšie bolesti, nemôže hýbať ani rukami, musí si ich močiť, bolia ho nohy, celá chrbtica. Má veľmi obmedzený výkon. Súd po preskúmaní veci podľa § 250l ods. 1 O.s.p. dospel k záveru, že opravnému prostriedku navrhovateľky nie je možné vyhovieť. Podľa § 71 ods. 3 zák. č. 461/2003 Z.z. o sociálnom poistení (ďalej len „zákon“) pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa odseku 4 citovaného zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa odseku 5 citovaného zákona miera poklesu schopnosti vykonávať zárobkovú činnosť je uvedená v prílohe č. 4. Podľa odseku 6 citovaného zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa odseku 7 citovaného zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa odseku 8 citovaného zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Podľa § 153 ods. 5 zákona lekársku posudkovú činnosť podľa odseku 1 vykonáva posudkový lekár sociálneho poistenia príslušnej pobočky a posudkový lekár sociálneho poistenia ústredia (ďalej len "posudkový lekár") a podľa odseku 2 písm. b/ aj určený zamestnanec Sociálnej poisťovne za osobnej účasti poistenca alebo poškodeného. Súd mal z vykonaného dokazovania preukázané, že odporkyňa v administratívnom konaní o žiadosti navrhovateľa o zvýšenie sumy invalidného dôchodku rozhodla v súlade so zákonom. Zdravotný stav navrhovateľa, čiastočne invalidného od 23. apríla 2002, bol v zmysle kritérií určených pre invaliditu posúdený posudkovými lekármi na pobočke, i v ústredí Sociálnej poisťovne, ktorí i v rámci doplneného dokazovania v súdnom konaní zhodne určili rozhodujúce zdravotné postihnutie i mieru poklesu schopnosti vykonávať zárobkovú činnosť s využitím možnosti navýšenia za iné zdravotné postihnutie v maximálne prípustnej 10 % miere v súlade s prílohou č. 4 k zákonu. Posudkoví lekári hodnotili všetky ochorenia navrhovateľa, ktoré boli riadne diagnostikované a potvrdené v odborných nálezoch odbornými lekármi, na základe stupňa a liečby v súlade s poznatkami lekárskej vedy. Ako vyplýva z predloženej lekárskej dokumentácie, rozhodujúcim zdravotným postihnutím navrhovateľa je nepochybne ochorenie chrbtice - stav po operácii, s poruchou dynamiky v oblasti chrbtice driekovej pri viaznutí úplného predklonu, ale bez svalovej asymetrie, či trvalého koreňového dráždenia. Degeneratívne zmeny na krčnej a driekovej chrbtici sú preukázané odbornými vyšetreniami, tieto sú však bez útlaku okolia, či zúženia miechového kanála. Takýto funkčný nález aj podľa názoru súdu zodpovedá naďalej čiastočnej invalidite. U navrhovateľa ide o stav po operácii s prejavmi nervového a svalového dráždenia často recidivujúcimi, avšak v žiadnom prípade z lekárskej dokumentácie nevyplýva, že by išlo o stav s nepriaznivým reziduálnym funkčným nálezom a trvalými prejavmi dráždenia nervov, s parézami a so svalovými atrofiami a poruchou funkcie zvieračov. Navrhovateľovi preto na rozhodujúce zdravotné postihnutie nemohlo byť navýšené percento ako pri kvalifikácii podľa kapitoly XV, oddiel E, položka 4, písmena c/ prílohy č. 4 k zákonu. Ostatné ochorenia navrhovateľa - zlomenina pravého predkolenia z roku 2009, v dôsledku ktorej má navrhovateľ skrátenie pravej dolnej končatiny o 25 mm, amputácia druhého prsta s obmedzenou pohyblivosťou tretieho prsta po amputácii na ľavej ruke a po úraze pravej ruky s poškodením pohyblivosti palca a vredová choroba závislá od životosprávy neodôvodňujú navýšenie miery poklesu schopnosti vykonávať zárobkovú činnosť o ďalšie percentá. Vzhľadom na uvedené súd považoval posudkami stanovenú mieru poklesu schopnosti vykonávať zárobkovú činnosť za súladnú s prílohou č. 4 k zákonu. Z tohto dôvodu súd hodnotil posudky posudkových lekárov podľa § 132 O.s.p. ako každý iný dôkaz a dospel k záveru, že posudok, ktorý vo svojom obsahu bol potvrdený aj posudkovým záverom posudkového lekára Sociálnej poisťovne, ústredie, vysunuté pracovisko v Banskej Bystrici, a ktorý bol podkladom pre napadnuté rozhodnutie, je vypracovaný po zhodnotení navrhovateľom predloženej lekárskej dokumentácie, opiera sa o súčasné poznatky lekárskej vedy, netrpí rozpormi, pričom v konaní sa nevyskytli rozpory ani medzi posudkami posudkových lekárov navzájom a medzi závermi posudkových lekárov a odbornými lekárskymi vyšetreniami. Súd preto považoval posúdenie zdravotného stavu navrhovateľa z hľadiska zákonných kritérií pre invaliditu za objektívne, úplné a presvedčivé. Navrhovateľ v konaní ani dodatočne predloženými odbornými lekárskymi nálezmi nepreukázal také skutočnosti, ktoré by odôvodňovali iný ako posudkovými lekármi prezentovaný posudkový záver, v súdnom konaní nepredložil také dôkazy, ktoré by spochybnili posudkové závery posudkových lekárov. Z uvedeného mal súd preukázané, že navrhovateľ nespĺňa zákonom stanovené podmienky pre zvýšenie miery poklesu schopnosti vykonávať zárobkovú činnosť v súlade s prílohou č. 4 k zákonu. Navrhovateľ v opravnom prostriedku nemal námietky proti výpočtu invalidného dôchodku, ktorý mu bol napadnutým rozhodnutím priznaný od 4. apríla 2013 v sume 163,60 Eur mesačne. Z dôvodu, že žiadosť o zvýšenie sumy už poberaného dôchodku priznaného podľa zák. č. 100/1988 Zb. o sociálnom zabezpečení je dôvodom na posúdenie zdravotného stavu navrhovateľa aj podľa príslušných ustanovení zák. č. 461/2003 Z.z. v znení neskorších predpisov bolo odôvodnené, že navrhovateľovi bol okrem podľa kritérií zákona č. 100/1988 Zb., podľa ktorého je čiastočne invalidný, hodnotený zdravotný stav aj podľa zákona č. 461/2003 Z.z. o sociálnom poistení, podľa ktorého bol navrhovateľovi vypočítaný invalidný dôchodok vzhľadom na 55 % mieru poklesu schopnosti vykonávať zárobkovú činnosť v porovnaní so zdravou fyzickou osobou. Táto suma predstavuje 157,70 Eur + zvýšenie podľa § 82 a § 293ce zák. č. 461/2003 Z.z. v znení neskorších ustanovení o 5,90 Eur mesačne, celkove v sume 163,60 Eur mesačne. Pretože táto suma je vyššia ako doteraz vyplácaný invalidný dôchodok v sume 162,70 Eur mesačne podľa zák. č. 100/1988 Zb. o sociálnom zabezpečení, patrí navrhovateľovi podľa § 263a ods. 5 zákona a tento sa mu má vyplácať od 4. apríla 2013 a nárok na vyplácanie dôchodku v nižšej sume zanikol. Súd na základe takto zisteného skutkového stavu po preskúmaní veci napadnuté rozhodnutie odporkyne ako vecne správne potvrdil tak, ako je vo výrokovej časti tohto rozsudku uvedené. Navrhovateľ nebol so svojim opravným prostriedkom úspešný. Preto súd podľa § 250k ods. 1 O.s.p. s použitím § 250l ods. 2 O.s.p. navrhovateľovi právo na náhradu trov konania nepriznal. Poučenie: : Proti tomuto rozhodnutiu je prípustné odvolanie do 15 dní odo dňa jeho doručenia, písomne vo dvoch vyhotoveniach, prostredníctvom konajúceho súdu na Najvyšší súd SR v Bratislave. Odvolanie je možné podať len z dôvodov uvedených v ust. § 205 ods. 2 O.s.p. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom roz- sahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

